RÅDETS RESOLUTION af 20. november 1995 om fremme af statistiske oplysninger vedrørende kultur og økonomisk vækst (95/C 327/01)

RÅDET FOR DEN EUROPÆISKE UNION,

som tager følgende i betragtning:

Kultur udgør en værdi i sig selv, som ikke først og fremmest bør afgøres ud fra dens økonomiske nytte, men grundlæggende ud fra kvalitetskriterier, og denne indre værdi forringes ikke af en vurdering af kulturens eventuelle økonomiske dimension;

i medfør af artikel 128, stk. 1, i traktaten om Den Europæiske Union »bidrager Fællesskabet til, at medlemsstaternes kulturer kan udfolde sig, idet det respekterer den nationale og regionale mangfoldighed og samtidig fremhæver den fælles kulturarv«;

ifølge artikel 128, stk. 4, skal »Fællesskabet tage hensyn til de kulturelle aspekter i sin indsats i henhold til andre bestemmelser i denne traktat«;

fællesskabsaktioner på kulturområdet skal, ligesom det gælder for andre områder, bygge på et nøjagtigt kendskab til virkeligheden baseret på pålidelige oplysninger fra systemer, der kan fremstille sammenlignelige statistikker;

det kunne være af betydning at disponere over fyldestgørende statistiske oplysninger på fællesskabsplan for at kunne anvende artikel 128, stk. 4, korrekt;

som tager hensyn til de undersøgelser, som en række medlemsstater har gennemført, og resultatet af mødet mellem eksperter fra de statistiske kontorer og de nationale kulturadministrationer, der blev afholdt den 8. og 9. juni 1995 i Paris, samt resultatet af det efterfølgende møde den 13. og 14. oktober 1995 i Madrid;

som ønsker at fortsætte den proces, der blev indledt af det belgiske formandskab i 1993 om kulturens økonomiske aspekter og evne til at skabe arbejdspladser - og som er blevet fortsat af det franske og det spanske formandskab med det resultat, at Rådet har fået forelagt dokumenter med statistiske oplysninger inden for kulturen og om kulturens forbindelse med den økonomiske vækst;

som noterer sig, at i det nye informationssamfund - der er præget af hurtigere teknologiændringer og globalisering af økonomien - får kulturdimensionen stigende betydning såvel kvalitativt som kvantitativt (dens indre økonomiske værdi og dens indflydelse på andre sektorer som f.eks. uddannelse, beskæftigelse, infrastrukturer, kommunikation, turisme osv.);

som tager den rolle i betragtning, som kulturen kan spille både for den globale udvikling og samhørigheden i samfundet samt for samarbejdet med tredjelande;

ER ENIGT OM at fortsætte arbejdet med at frembringe sammenlignelige statistiske indikatorer og med at overveje, hvordan det er muligt at tilnærme statistikkerne på kulturområdet til hinanden;

FINDER, at foranstaltningerne i denne resolution primært skal fremme frivillig udveksling af oplysninger og statistikker i medlemsstaterne på grundlag af allerede eksisterende statistiske oplysninger;

OPFORDRER KOMMISSIONEN TIL, i nært samarbejde med medlemsstaterne og inden for rammerne af de statistiske systemer, der allerede findes i medlemsstaterne og i Fællesskabet, at sikre, at de eksisterende statistiske kilder anvendes bedre, samt at arbejdet med henblik på at fremskaffe sammenlignelige statistikker på kulturområdet inden for Den Europæiske Union forløber tilfredsstillende. Rådet opfordrer Kommissionen til specielt at undersøge forholdet mellem kultur og økonomi og navnlig kultursektorens betydning for andre økonomiske områder (beskæftigelse, vækst, ny teknologi, der anvendes på kulturen, tilvejebringelse af offentlige og private midler i kultursektoren osv.). Rådet opfordrer Kommissionen til regelmæssigt at aflægge rapport om resultatet af arbejdet.